CELEX: 32015D0016(01)
Language: sk
Date: 2015-03-27 00:00:00
Title: Rozhodnutie Európskej centrálnej banky (EÚ) 2015/811 z 27. marca 2015 o prístupe verejnosti k dokumentom Európskej centrálnej banky v držbe príslušných vnútroštátnych orgánov (ECB/2015/16)

23.5.2015   
            
            
               SK
            
            
               Úradný vestník Európskej únie
            
            
               L 128/27
            
         ROZHODNUTIE EURÓPSKEJ CENTRÁLNEJ BANKY (EÚ) 2015/811
   z 27. marca 2015
   o prístupe verejnosti k dokumentom Európskej centrálnej banky v držbe príslušných vnútroštátnych orgánov (ECB/2015/16)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 34,
   so zreteľom na nariadenie Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (1), a najmä na jeho článok 6 ods. 1 v spojení s článkom 6 ods. 7,
   so zreteľom na návrh Rady pre dohľad a po konzultácii s príslušnými vnútroštátnymi orgánmi,
   keďže:
   
               (1)
            
            
               Režim prístupu verejnosti k dokumentom Európskej centrálnej banky (ECB) je ustanovený v rozhodnutí ECB/2004/3 (2).
            
         
               (2)
            
            
               Príslušné vnútroštátne orgány môžu mať v držbe dokumenty ECB v dôsledku ich povinnosti pomáhať ECB, spolupracovať s ňou v dobrej viere a vymieňať si s ňou informácie podľa nariadenia (EÚ) č. 1024/2013. Ak by ECB nebola konzultovaná ohľadom rozsahu, v akom sa má umožniť prístup k dokumentom ECB v držbe príslušných vnútroštátnych orgánov, alebo ak by sa prípadne žiadosti o prístup k týmto dokumentom nepostupovali ECB, mohlo by to narušiť výkon úloh v oblasti dohľadu zverených ECB a účinné fungovanie jednotného mechanizmu dohľadu. Preto by sa mali žiadosti o prístup k týmto dokumentom buď postupovať ECB, alebo by ECB mala byť konzultovaná pred prijatím rozhodnutia o ich zverejnení,
            
         PRIJALA TOTO ROZHODNUTIE:
   Článok 1
   Vymedzenia pojmov
   Na účely tohto rozhodnutia:
   
               1.
            
            
               „dokumentom“ a „dokumentom ECB“ sa rozumie akýkoľvek obsah bez ohľadu na jeho nosič (napísaný na papieri, uložený v elektronickej forme alebo ako zvukový, vizuálny alebo audiovizuálny záznam), ktorý ECB vypracuje alebo uchováva a ktorý sa týka jej politík, činností alebo rozhodnutí podľa nariadenia (EÚ) č. 1024/2013;
            
         
               2.
            
            
               „príslušný vnútroštátny orgán“ (PVO) má rovnaký význam ako v bode 2 článku 2 nariadenia (EÚ) č. 1024/2013. Týmto významom nie sú dotknuté ustanovenia vnútroštátneho práva, podľa ktorých sa národným centrálnym bankám, ktoré nie sú príslušnými vnútroštátnymi orgánmi, zverujú určité úlohy v oblasti dohľadu. V prípade takýchto ustanovení sa príslušnými vnútroštátnymi orgánmi podľa tohto rozhodnutia rozumejú aj národné centrálne banky, pokiaľ ide o úlohy v oblasti dohľadu, ktoré im boli zverené vnútroštátnym právom.
            
         Článok 2
   Dokumenty v príslušných vnútroštátnych orgánoch
   Ak PVO prijme žiadosť o dokument ECB, ktorý má v držbe, pred prijatím rozhodnutia o zverejnení PVO konzultuje ECB ohľadom rozsahu, v ktorom má umožniť prístup k dokumentu, ibaže je jasné, že sa dokument zverejní alebo nezverejní.
   PVO môže prípadne postúpiť túto žiadosť ECB.
   Článok 3
   Nadobudnutie účinnosti
   Toto rozhodnutie nadobúda účinnosť v deň jeho oznámenia adresátom.
   Článok 4
   Adresáti
   Toto rozhodnutie je určené príslušným vnútroštátnym orgánom.
   
      Vo Frankfurte nad Mohanom 27. marca 2015
      
         
            Prezident ECB
         
         Mario DRAGHI
      
   
   
      (1)  Ú. v. EÚ L 287, 29.10.2013, s. 63.
   
      (2)  Rozhodnutie ECB/2004/3 zo 4. marca 2004 o prístupe verejnosti k dokumentom Európskej centrálnej banky (Ú. v. EÚ L 80, 18.3.2004, s. 42).